บานปลาย
โดย...แบงก์กลิ้ง
17 ส.ค. 2558

โดย...แบงก์กลิ้ง
โครงการปรับปรุงสนามเขียว ท่าอากาศยานสุวรรณภูมิ ที่ธนาคารไทยพาณิชย์เป็นเจ้าภาพ ดูท่าจะเป็นเรื่องใหญ่กว่าที่คิด จน วิชิต สุรพงษ์ชัย ประธานกรรมการบริหารแบงก์ เอ่ยปากว่างบประมาณอาจจะมากกว่าที่ตั้งไว้และต้องใช้เวลาปรับปรุงนานขึ้น
ยี่ห้อ ดร.ตุ๋ย เมื่อจะทำก็ต้องทำดีๆ ฉะนั้นจึงเหมือนกับต้องเริ่มสร้างสนามกันใหม่ เพราะ “หนองงูเห่า” เป็นหนองน้ำมาก่อน ทำให้พื้นสนามไม่แข็งแกร่ง สภาพเลนจักรยานเมื่อใช้งานไปนานๆ ก็แตกเป็นร่อง เสี่ยงต่ออุบัติเหตุของนักปั่น จึงต้องวางพื้นกันหลายชั้น ตั้งแต่โรยกรวด เทปูน ปูพลาสติก ราดยางมะตอย  เน้นความแข็งแรงทนทาน
การเปิดใช้งานจะแบ่งออกเป็น 2 เฟส เฟสแรก คือ เลนจักรยานและที่จอดรถ ที่จะเสร็จก่อน ส่วนเฟสที่ 2 เป็นร้านค้า ซึ่งทำในรูปแบบกึ่งคอมมูนิตี้มอลล์จะเสร็จทีหลัง
แม้งบจะบานปลาย แต่ ดร.ตุ๋ยก็กัดฟันเดินหน้า เพราะโครงการนี้เป็นซีเอสอาร์ทำเพื่อสังคมจริงๆ  ก็ตั้งเป้าจะทำให้ดีที่สุด ไม่ได้หวังผลตอบแทนใดๆ
งานนี้เอากล่อง ไม่เอาตังค์ครัช